《自题国朝诗铎》
清代·张应昌

吾儒吐言辞，于世期有济。岂徒累篇牍，月露风云字。

乐府爱香累，陈事比贾谊。诗史称少陵，《三别》与《三吏》。

文昌仲初俦，歌行亦其类。上德宣忠孝，下情通讽刺。

闻者足警戒，言者无罪戾。箴诵师蒙职，兴观惩劝义。

圣代求昌言，交儆励图治。咨诹拾阙遗，拜献补偏敝。

惜哉充栋编，纷若散珠碎。不免闻见遗，曷资韦弦佩。

披拣集众益，民生暨吏事。以充铭座词，以为采风备。

作者简介：（1790—1874）浙江归安人，钱塘籍，字仲甫，号寄庵。张师诚子。嘉庆十五年举人，官内阁中书。肆力于《春秋》三十余年。有《国朝诗铎》、《寿彝堂集》等。